作者:姚合
標題:楊柳枝詞五首
內容:黃金絲掛粉牆頭，動似顛狂靜似愁。遊客見時心自醉，無因得見謝家樓。葉葉如眉翠色濃，黃鶯偏戀語從容。橋邊陌上無人識，雨濕煙和思萬重。江上東西離別饒，舊條折盡折新條。亦知春色人將去，猶勝狂風取次飄。二月楊花觸處飛，悠悠漠漠自東西。謝家詠雪徒相比，吹落庭前便作泥。江亭楊柳折還垂，月照深黃幾樹絲。見說隋堤枯已盡，年年行客怪春遲。